**ΤΑΞΙΔΙ ΣΤΟ ΠΑΛΕΡΜΟ!**

Σάββατο 20 Νοεμβρίου: ‘Ετοιμοι να φύγουμε για Παλέρμο!! Το λεωφορειάκι θα ερχόταν κατά τις 12:00. Καθώς το περιμέναμε, μιλάγαμε με τους συμμαθητές μου και βγάζαμε φωτογραφίες. Εγώ προσωπικά, όπως λογικά και όλοι μας, ένιωθα ενθουσιασμένος και περίμενα το ταξίδι πώς και πώς. Επίσης ήμουν λίγο περίεργος να δω την οικογένεια που θα με φιλοξενούσε. Το λεωφορείο καθυστέρησε λίγο και έτσι τελικά φύγαμε στις 12:30. Το ταξίδι ήταν άνετο και πολύ ευχάριστο, διότι κάναμε διάφορα αστεία με τους φίλους μου και πειραζόμασταν.

Στο αεροδρόμιο της Αθήνας φτάσαμε κατά τις 3:05. Καθώς περιμέναμε εκεί, πήγαμε να φάμε κάτι. Στο εστιατόριο κάναμε, όπως μας είπε η συνοδός μας, μία «ανακάλυψη», δηλαδή, τα παιδιά κουνάγανε τα καλαμάκια πάνω κάτω στο πλαστικό ποτίρι και ακουγόταν ένας περίεργος θόρυβος. Μετά το φαγητό κατεβήκαμε στη θύρα από όπου έπρεπε να φύγουμε. Στις 18:10 είπαν στα μεγάφωνα ότι έπρεπε να επιβιβαστούμε. Έτσι ξεκίνησε το ταξίδι.

Πριν καλά καλά το καταλάβουμε προσγειωθήκαμε στο αεροδρόμιο της Ρώμης και πήραμε την ανταπόκριση για Παλέρμο. Φτάσαμε στις 21:50 και αφού πήγαμε στην κεντρική πλατεία της πόλης, συναντήσαμε τις οικογένειες. Έπειτα από τις συστάσεις ακολούθησα, λιγάκι αγχωμένος είναι η αλήθεια, την οικογένεια που με είχε αναλάβει στο σπίτι της, όπου αμέσως αποκοιμήθηκα κατάκοπος.

Δευτέρα 21 Νοεμβρίου: Πρώτη μέρα στην Ιταλία!!

Σήμερα συγκεντρωθήκαμε στις 8:00 στο σχολείο και από εκεί ξεκινήσαμε την περιήγηση στην πόλη του Παλέρμο.Αυτό που μου έκανε μεγαλύτερη εντύπωση ήταν το παλάτι των Νορμανδών. Ήταν πολύ εντυπωσιακό αλλά το κακό ήταν ότι δεν μας άφηναν να τραβήξουμε φωτογραφίες. Μεγάλη εντύπωση μου έκαναν και τα κτίρια που τα ονόμαζαν Τέσσερεις Εποχές. Αυτά τα κτίρια τα φώναζαν έτσι γιατί κάθε εποχή το φως του ήλιου έπεφτε σε ένα από τα τέσσερα κτίρια. Επίσης μου άρεσε και το μουσείο μαριονέτας που πήγαμε μετά το φαγητό, αν και η παράσταση φαινόταν πολύ ψεύτικη. Στις 5:00 γυρίσαμε στο σχολείο και από εκεί στις οικογένειες.

Τρίτη 22 Νοεμβρίου: Σήμερα με το που πήγαμε στο σχολείο, μας έβαλαν να χορέψουμε. Μετά από λίγη ώρα πήγαμε για φαγητό. Αφού φύγαμε από το εστιατόριο, πήγαμε στο σχολείο και χωριστήκαμε στα εργαστήρια που είχαμε επιλέξει.Εγώ και ο Γιώργος είχαμε επιλέξει τον αθλητικό χορό και μετά ανακαλύψαμε ότι είχαμε κάνει ένα τρομερό λάθος. Μετά από αρκετές και κουραστικές ώρες πρόβας, επιτέλους γυρίσαμε στα σπίτια των οικογενειών.

Τετάρτη 23 Νοεμβρίου: Συγκεντρωθήκαμε από νωρίς στο σχολείο γιατί θα πηγαίναμε εκδρομή στο νησί των αρχαίων Φοινίκων,τη Μόζια. Το νησί ήταν πολύ ωραίο και ευχαριστήθηκα αυτήν την εκδρομή, αν και φύσαγε αρκετά.Το αστείο της μέρας ήταν ότι ο Στασινός “έκλεψε” αρχαία κοχύλια από τον αρχαιολογικό χώρο.Επίσης πλάκα είχε όταν η ξεναγός μάς είπε ότι θα πηγαίναμε να δούμε τον μεγαλύτερο ναό της Μεσογείου.Είμασταν όλοι ανυπόμονοι να τον δούμε, μα όταν φτάσαμε δεν είδαμε τίποτα εκτός από μικρές πέτρες.Στο γυρισμό φάγαμε σε ένα εστιατόριο και περίπου στις 5:00 γυρίσαμε κατάκοποι στις οικογένειες.

Πέμπτη 24 Νοεμβρίου: Την Πέμπτη ήταν η βραδια Erasmus+. Το πρωί κάναμε μία περιήγηση στο λιμάνι και σε άλλα διάφορα αξιοθέατα του Παλέρμο. Έπειτα γυρίσαμε στο σχολείο και μετά από μία τελευταία πρόβα άρχισε η γιορτή. Πιστεύω ότι τα πήγαμε πολύ καλά στους χορούς όπως και οι άλλες χώρες. Μετά τη γιορτή στην καντίνα του σχολείου προσφέρθηκε γεύμα. Μετά το φαγητό επέστρεψα στην οικογένεια όπου αποκοιμήθηκα αμέσως.

Παρασκευή 25 Νοεμβρίου: Τελευταία μέρα στην Ιταλία!!

Μαζευτήκαμε όλοι στο γυμναστήριο του σχολείου και ξεκινήσαμε αγώνες βόλεϊ. Νικήσαμε σε όλους τους αγώνες εκτός από αυτόν με τους Κύπριους. Είχαμε το απόγευμα ελέυθερο και για αυτό το λόγο μετά το γεύμα αποχαιρετήσαμε τις άλλες χώρες και πήγαμε στις οικογένειες. Το βράδυ βγήκαμε έξω μαζί με τις Γερμανίδες και με κάτι άλλους φίλους του παιδιού που με φιλοξενούσε. Στα H&M που πήγαμε συνάντησα τον Γιάννη, το Στασινό και κάποιες Κύπριες. Αποχαιρετιστήκαμε ξανά όπως και με άλλα παιδιά από την Ιταλία και τη Βουλγαρία που συνάντησα έξω από το κατάστημα. Στις 10:00 πήγαμε στο σπίτι ενός παιδιού για να φάμε και έπειτα γυρίσαμε στο σπίτι.

Σάββατο 26 Νοεμβρίου: Ξυπνήσαμε νωρίς και μαζευτήκαμε στο ξενοδοχείο που έμεναν οι καθηγητές μας και ετοιμαστήκαμε για την αναχώρηση. Ένα μικρό πούλμαν μας πήγε μέχρι το αεροδρόμιο του Παλέρμο, απ’ όπου θα φεύγαμε για Ρώμη. Επιβιβαστήκαμε κατά τις 11:30 και φύγαμε στις 12:00. Το ταξίδι διαρκούσε μιάμιση ώρα και γι’αυτό εγώ και τα παιδιά ελπίζαμε να χάσουμε την ανταπόκριση για Αθήνα (στις 12:45) για να μείνουμε μία μέρα,τουλάχιστον, στην Ρώμη. Τελικά μπορεί και να την χάναμε την πτήση αλλά δυστυχώς το αεροπλάνο καθυστέρησε λίγη ώρα. Με το που φτάσαμε στην θύρα αναχώρησης επιβιβαστήκαμε στο αεροπλάνο. Το ταξίδι ήταν όμορφο και αφού ήταν μέρα, μπορέσαμε να τραβήξουμε βίντεο και φωτογραφίες από την απογείωση και από όλη γενικώς την πτήση.

Μολις φτάσαμε Αθήνα, ήμασταν κουρασμένοι και μας περίμεναν τρείς ώρες ταξίδι και γι’αυτό τις πρώτες δύο ώρες οι περισότεροι κοιμόμασταν. Έπειτα αρχίσαμε να μιλάμε για το πώς περάσαμε στο ταξίδι στην Ιταλία. Στις 10:00 περίπου φτάσαμε στο σχολείο, από όπου μας πήραν οι γονείς μας.

Υ.Γ: Αυτή η εμπειρία ήταν κάτι το υπέροχο για εμένα και θα ήθελα να μου δοθεί ξανά η ευκαιρία να πάω ένα τέτοιο ταξίδι.

ΘΕΤΙΚΑ ΚΑΙ ΑΡΝΗΤΙΚΑ: Το Παλέρμο έμοιαζε με την Αθήνα. Περισσότερη εντύπωση μου έκανε το παλάτι των Νορμανδών και το λιμάνι του Μόντε Πελεγκρίνο. Ένα αρνητικό που παρατήρησα είναι ότι οι άνθρωποι είναι επικίνδυνοι οδηγοί. Επίσης δεν μου άρεσε καθόλου το φαγητό εκτός από κάποιες μακαρονάδες και πίτσες.

**Καλαμάτα 10 Δεκεμβρίου 2016**

**Βασιλόπουλος Παναγιώτης**